SKRIFTLIG FORESPØRGSEL P-0767/00

af Bart Staes (Verts/ALE) til Kommissionen

(9. marts 2000)

Om: Projekter til fremme af demokrati og mindretals rettigheder i Tyrkiet

Kan Kommissionen give en nøjagtig oversigt over projekter for at støtte og beskytte mindretals rettigheder i Tyrkiet og/eller vedrørende det kurdisk spørgsmål, som EU i de sidste tre år har støttet indenfor rammerne af MEDA-programmet for demokrati?

Det er forbavsende at måtte konstatere, at ordet mindretal overhovedet ikke forekommer i projektbeskrivelserne for MEDA-programmet 1996-1999, mens der efter forlydender er ydet støtte til mindst en konference om det kurdiske spørgsmål.

Mener Kommissionen fra år 2000 at kunne støtte projekter, der gennemføres på tyrkisk territorium eller eventuelt andetsteds med det eksplicitte mål at beskytte og støtte mindretals kulturelle, sociale og økonomiske rettigheder? Er Kommissionen rede til ad diplomatisk vej at udøve det nødvendige pres, således at disse projekter kan gennemføres uforstyrret?

Svar afgivet på Kommissionens vegne af Günter Verheugen

(23. marts 2000)

Inden for rammerne af MEDA-programmet for demokrati (budgetpost B-7050) for 1996-1999 har Kommissionen finansieret to projekter i Tyrkiet, som nu er afsluttet. Der var tale om et projekt til styrkelse af civilsamfundet, menneskerettigheder og demokrati i Tyrkiet (120 000 EUR), som var forelagt af TOSAV, en organisation for forskning i samfundsproblemer, der har til formål at afdæmpe spændingerne mellem den tyrkiske og den kurdiske befolkningsgruppe. Et andet projekt om uddannelse af ansatte i fagforeninger og oprettelse af en kommission, der skal overvåge frihed for fagforeninger i Tyrkiet (150 000 EUR), var forelagt af DISK, en sammenslutning af progressive fagforeninger i Tyrkiet.

Kommissionen har ikke medtaget ordet mindretal i sin beskrivelse af specifikke projekter, fordi ordet i Tyrkiet har en meget specifik juridisk betydning, som er overtaget fra internationale retsinstrumenter fra 1920'erne (Lausanne-traktaten), og som kun finder anvendelse på tre anerkendte mindretalsgrupper (grækere, jøder og armenier). Andre grupper, som i en medlemsstat ville blive betragtet som mindretal (alevimuslimer, surianikristne, kurdere, laz osv.), har ikke denne status i Tyrkiet for øjeblikket.

Den konference, som det ærede medlem henviser til, kan være den, der blev afholdt af TOSAV i samarbejde med CANSIN (center for anvendte studier i internationale forhandlinger) i juni 1998. Konferencen fandt sted i Centre international de conferences på det økumeniske institut i Bossey Céligny og havde titlen Dialogen: et møde mellem tyrkiske og kurdiske opinionsledere i Europa.

Det kan måske have interesse for det ærede medlem, at Kommissionen i perioden 1992-1998 finansierede en række projekter under budgetpost B-704, som skulle øge respekten for menneskerettigheder i Tyrkiet. Kommissionen sender det ærede medlem og Parlamentets Sekretariat en liste over disse projekter.

Kommissionen vil fortsat forsøge at forbedre beskyttelsen af menneskerettigheder, herunder rettighederne for kulturelle mindretal, i Tyrkiet, og projektbistanden vil fortsat blive rettet herimod. Fra år 2000 vil de to relevante budgetposter (B-705 og B-704) blive forvaltet af den samme tjenestegren i Kommissionen for at øge komplementariteten.

Kommissionen håber, at nu hvor Tyrkiet er ansøger, vil det ikke længere være nødvendigt at udøve diplomatisk pres for at sikre, at projekter, der modtager fællesskabsstøtte, kan gennemføres uden problemer.